|  |  |
| --- | --- |
| Številka: 007-413/2015 | |
| Ljubljana, 10. 12. 2015 | |
| EVA 2015-2550-0173 | |
| GENERALNI SEKRETARIAT VLADE REPUBLIKE SLOVENIJE  [Gp.gs@gov.si](mailto:Gp.gs@gov.si) | |
| **ZADEVA: Uredba o spremembah in dopolnitvi Uredbe o ravnanju z embalažo in odpadno embalažo – predlog za obravnavo** | | | |
| **1. Predlog sklepov vlade:** | | | |
| Na podlagi drugega odstavka 17. člena, drugega odstavka 19. člena ter petega in sedmega odstavka 20. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – MetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09 – ZPNačrt-A, 48/12, 57/12, 92/13 in 56/15) je Vlada Republike Slovenije na svoji … seji dne … sprejela naslednji  SKLEP:  Vlada Republike Slovenije izdaja Uredbo o spremembah in dopolnitvi Uredbe o ravnanju z embalažo in odpadno embalažo, ki se objavi v Uradnem listu Republike Slovenije.  Številka:  Datum:  Mag. DARKO KRAŠOVEC,  GENERALNI SEKRETAR  Prejmeta:  — Ministrstvo za okolje in prostor, Dunajska cesta 47, 1000 Ljubljana,  — Služba Vlade Republike Slovenije za zakonodajo, Mestni trg 4, 1000 Ljubljana. | | | |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** | | | |
| / | | | |
| **3.a Osebe, odgovorne za strokovno pripravo in usklajenost gradiva:** | | | |
| * mag. Tanja Bolte, generalna direktorica Direktorata za okolje, * dr. Lucija Jukić Soršak, Direktorat za okolje, Sektor za odpadke, * Judita Frangež, Direktorat za okolje, Sektor za odpadke. | | | |
| **3.b Zunanji strokovnjaki, ki so sodelovali pri pripravi dela ali celotnega gradiva:** | | | |
| / | | | |
| **4. Predstavniki vlade, ki bodo sodelovali pri delu državnega zbora:** | | | |
| / | | | |
| **5. Kratek povzetek gradiva:** | | | |
| Obrazložitev je priložena gradivu. | | | |
| **6. Presoja posledic za:** | | | |
| a) | javnofinančna sredstva nad 40.000 EUR v tekočem in naslednjih treh letih | | NE |
| b) | usklajenost slovenskega pravnega reda s pravnim redom Evropske unije | | DA |
| c) | administrativne posledice | | NE |
| č) | gospodarstvo, zlasti mala in srednja podjetja ter konkurenčnost podjetij | | NE |
| d) | okolje, vključno s prostorskimi in varstvenimi vidiki | | DA |
| e) | socialno področje | | NE |
| f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | NE |
| **7.a Predstavitev ocene finančnih posledic nad 40.000 EUR:**  / | | | |

|  |  |
| --- | --- |
| **7.b Predstavitev ocene finančnih posledic pod 40.000 EUR:**  Gradivo ne vpliva na prilive ali odlive iz državnega proračuna. | |
| **8. Predstavitev sodelovanja javnosti:** | |
| Gradivo je bilo predhodno objavljeno na spletni strani predlagatelja: | DA |
| Datum objave: 17. november 2015  V razpravo so bili vključeni:   * vsa zainteresirana javnost (objava na spletni strani MOP in e-demokraciji)   Javnost je bila vključena v pripravo gradiva v skladu z Zakonom o varstvu okolja.  Mnenja, predlogi in pripombe z navedbo predlagateljev:  Slopak d.o.o.  [Stališče do pripomb in mnenj javnosti k temu predpisu](http://www.mop.gov.si/si/zakonodaja_in_dokumenti/veljavni_predpisi/okolje/zakon_o_varstvu_okolja/arhiv_zakljucenih_postopkov_sodelovanja_javnosti_okoljski_predpisi/), v katerem bodo navedeni razlogi za njihovo upoštevanje oziroma neupoštevanje pri pripravi predpisa, bo objavljeno v svetovnem spletu in sicer po objavi predpisa v Uradnem listu RS. | |
| **9. Pri pripravi gradiva so bile upoštevane zahteve iz Resolucije o normativni dejavnosti:** | DA |
| **10. Gradivo je uvrščeno v delovni program vlade:** | NE |
| Irena Majcen  ministrica | |

**PREDLOG**

2015-2550-0173

Na podlagi drugega odstavka 17. člena, drugega odstavka 19. člena ter petega in sedmega odstavka 20. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – MetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13 in 56/15) izdaja Vlada Republike Slovenije

**U R E D B O**

**o spremembah in dopolnitvi Uredbe o ravnanju z embalažo in odpadno embalažo**

**1. člen**

V Uredbi o ravnanju z embalažo in odpadno embalažo (Uradni list RS, št. 84/06, 106/06, 110/07, 67/11, 68/11 – popr., 18/14 in 57/15) se naslov 1. člena spremeni tako, da se glasi: »(vsebina in namen)«.

V prvem odstavku se napovedni stavek spremeni tako, da se glasi:

»(1) Ta uredba z namenom zagotavljanja visoke ravni varstva okolja in delovanja notranjega trga določa pravila ravnanja v proizvodnji ter pri dajanju v promet in pri uporabi embalaže ter pravila ravnanja in druge pogoje za zbiranje, ponovno uporabo, predelavo in odstranjevanje odpadne embalaže za preprečevanje ali zmanjševanje kakršnega koli vpliva embalaže in odpadne embalaže na okolje ter za preprečevanje trgovinskih ovir ter izkrivljanja in omejevanja konkurence v skladu z Direktivo Evropskega parlamenta in Sveta 94/62/ES z dne 20. decembra 1994 o embalaži in odpadni embalaži (UL L št. 365 z dne 31. 12. 1994, str. 10), zadnjič spremenjeno z Direktivo (EU) 2015/720 Evropskega parlamenta in Sveta z dne 29. aprila 2015 o spremembi Direktive 94/62/ES glede zmanjšanja potrošnje lahkih plastičnih nosilnih vrečk (UL L št. 115 z dne 6. 5. 2015, str. 11), (v nadaljnjem besedilu: Direktiva 94/62/ES), in v skladu z naslednjimi odločbami Komisije, izdanimi v zvezi z izvajanjem Direktive 94/62/ES:«.

**2. člen**

Četrti odstavek 4. člena se spremeni tako, da se glasi:

»(4) Za doseganje ciljev iz prvega odstavka 1. člena te uredbe se v program ravnanja z odpadki iz predpisa, ki ureja odpadke, kot sestavni del vključi načrt ravnanja z embalažo in odpadno embalažo, v katerem se določijo tudi ukrepi za preprečevanje nastajanja odpadne embalaže, vključno z ukrepi za spodbujanje sistemov za ponovno uporabo embalaže, ki jo je mogoče ponovno uporabiti na okolju varen način.«.

**3. člen**

V Prilogi 2B se 4. točka spremeni tako, da se glasi:

»4. Podatki o masi embalaže, dane v promet v prvem četrtletju tekočega koledarskega leta, se pridobijo iz evidence, ki se vodi v skladu s predpisom, ki ureja okoljsko dajatev za onesnaževanje okolja zaradi nastajanja odpadne embalaže, in sicer:

– papir: masa embalaže A1,

– steklo: masa embalaže A6,

– plastika in kovine (mešana embalaža): vsota mas embalaže A2, A3, A5 in B,

– les: masa embalaže A4.«.

4. člen

V Uredbi o spremembah in dopolnitvah Uredbe o ravnanju z embalažo in odpadno embalažo (Uradni list RS, št. 57/15) se za 9. členom doda nov 9.a člen, ki se glasi:

»9.a člen.

(1) Vlada Republike Slovenije prvič določi deleže prevzemanja odpadne embalaže pri izvajalcih javne službe na način iz spremenjenega šestega odstavka 19. člena uredbe za leto 2016.

(2) Ne glede na spremenjeni šesti odstavek 19. člena uredbe so deleži prevzemanja odpadne embalaže pri izvajalcih javne službe za leto 2015 naslednji:

* za družbo Embakom d.o.o. znaša delež prevzemanja 2,60 %,
* za družbo Gorenje Surovina d.o.o. znaša delež prevzemanja 10,05 %,
* za družbo Interseroch d.o.o. znaša delež prevzemanja 11,96 %,
* za družbo Recikel d.o.o. znaša delež prevzemanja 33,86 %,
* za družbo Slopak d.o.o. znaša delež prevzemanja 16,71 % in
* za družbo Unirec d.o.o. znaša delež prevzemanja 24,82 %.

(3) Delež prevzemanja odpadne embalaže pri izvajalcih javne službe za leto 2015 iz prejšnjega odstavka je za posamezno družbo iz prejšnjega odstavka izračunan na podlagi naslednje enačbe:

W (DROEx) = m (DROEx) / m,

pri čemer je:

– W (DROEx): delež prevzemanja odpadne embalaže, ki jo mora posamezna družba za ravnanje z odpadno embalažo prevzeti od vsakega izvajalca javne službe v letu 2015,

– m (DROEx): masa embalaže, za katero je posamezna družba za ravnanje z odpadno embalažo zagotavljala ravnanje v prvem četrtletju leta 2015,

– m: skupna masa embalaže, za katero so ravnanje v prvem četrtletju leta 2015 zagotavljale vse družbe za ravnanje z odpadno embalažo skupaj.

(4) Podatki o družbah za ravnanje z odpadno embalažo iz drugega odstavka tega člena so podatki o teh družbah iz registra varstva okolja, na dan 2. septembra 2015.

(5) Podatki o masi embalaže iz druge in tretje alineje tretjega odstavka tega člena so podatki na dan 8. oktobra 2015 o masi embalaže, dane v promet v prvem četrtletju leta 2015, za katero je bila obračunana okoljska dajatev v skladu s predpisom, ki ureja okoljsko dajatev za onesnaževanje okolja zaradi nastajanja odpadne embalaže. Pri tem se ne upošteva masa embalaže nagrobnih sveč, danih v promet v tem obdobju.

**5. člen**

Ta uredba začne veljati naslednji dan po objavi v Uradnem listu Republike Slovenije.

Št.

Ljubljana, dne

EVA 2015-2550-0173

**Vlada Republike Slovenije**

**Dr. Miro Cerar**

**predsednik**

**OBRAZLOŽITEV**

I. UVOD

Pravna podlaga:

Pravna podlaga za predlog Uredbe o spremembah in dopolnitvi Uredbe o ravnanju z embalažo in odpadno embalažo so drugi odstavek 17. člena, drugi odstavek 19. člena ter peti in sedmi odstavek 20. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – MetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09 – ZPNačrt-A, 48/12, 57/12, 92/13 in 56/15).

Splošna obrazložitev predloga uredbe:

Uredba o ravnanju z embalažo in odpadno embalažo (Uradni list RS, št. 84/06, 106/06, 110/07, 67/11, 68/11 – popr., 18/14 in 56/15; v nadaljnjem besedilu: Uredba) v skladu z Direktivo 94/62/ES o embalaži in odpadni embalaži (UL L št. 365 z dne 31. 12. 1994, str. 10, z vsemi spremembami; v nadaljnjem besedilu: Direktiva 94/62/ES) določa pravila ravnanja za vso embalažo, ki se daje v promet, in vso odpadno embalažo, ki nastane v industriji, obrti, trgovini, storitveni in drugih dejavnosti, gospodinjstvih ali drugje, ter pravila ravnanja in druge pogoje za zbiranje, ponovno uporabo, predelavo in odstranjevanje odpadne embalaže.

Z zadnjo spremembo Uredbe (Uradni list RS, št. 56/15) je bil spremenjen način določanja deležev prevzemanja odpadne embalaže od izvajalcev javne službe, kadar ravnanje z odpadno embalažo, ki je komunalni odpadek, ureja več družb za ravnanje z odpadno embalažo. Namesto objave deležev na spletni strani ministrstva, pristojnega za okolje, jih za tekoče koledarsko leto določi Vlada Republike Slovenije s sklepom do 30. junija tekočega koledarskega leta po predpisani metodologiji iz Priloge 2B. Spremembo načina določitve deležev je narekovala sodba upravnega sodišča z dne 5. septembra 2013, v kateri je bilo odločeno, da deleži prevzemanja odpadne embalaže, objavljeni na spletni strani ministrstva, pristojnega za okolje, niso upravni akt in zato neobvezujoči za družbe za ravnanje z odpadno embalažo.

Omenjena Uredba je bila objavljena v Uradnem listu 31. julija 2015, veljati pa je začela 15. avgusta 2015, zato na njeni podlagi ni mogoče določiti deležev prevzemanja za to koledarsko leto. Glavni namen tega predloga je urediti rok za prvo določitev deležev prevzemanja v skladu z novo metodologijo, ter določiti deleže prevzemanja odpadne embalaže od izvajalcev javne službe za leto 2015.

Poleg tega se dopolnjuje še metodologija za določitev deležev prevzemanja odpadne embalaže od izvajalcev javne službe, po kateri se bodo deleži določali od leta 2016 dalje.

Direktiva 94/62/ES v 14. členu določa, da za uresničevanje ciljev in ukrepov iz te direktive (kot so določeni v 1. členu te direktive) države članice v načrte ravnanja z odpadki, ki jih zahteva 17. člen (takrat veljavne) Direktive 75/442/EGS o odpadkih, vključijo posebno poglavje o ravnanju z embalažo in odpadno embalažo, vključno z ukrepi, sprejetimi na podlagi 4. in 5. člena Direktive 94/62/ES, ki urejata preprečevanje odpadne embalaže in spodbujanje sistemov za ponovno uporabo embalaže.

Prvi predpis na tem področju – Pravilnik o ravnanju z embalažo in odpadno embalažo (Uradni list RS, št. [104/00](http://www.uradni-list.si/1/objava.jsp?sop=2000-01-4360), [12/02](http://www.uradni-list.si/1/objava.jsp?sop=2002-01-0521), [41/04](http://www.uradni-list.si/1/objava.jsp?sop=2004-01-1694) – ZVO-1 in [84/06](http://www.uradni-list.si/1/objava.jsp?sop=2006-01-3703)) je določal, da je treba pri proizvodnji in dajanju embalaže v promet ter pri ravnanju z odpadno embalažo upoštevati usmeritve glede embalaže in odpadne embalaže iz operativnega programa varstva okolja, ki se nanaša na ravnanje z odpadki. Na podlagi tega je Slovenija kot edina med državami članicami leta 2002 sprejela Operativni program ravnanja z odpadno embalažo z veljavnostjo do konca leta 2007 kot samostojni program in ne v okviru programa ravnanja z odpadki, kot sta to določali takrat veljavna Direktiva 75/442/EGS o odpadkih in Direktiva 94/62/ES.

Leta 2006 je bila sprejeta Uredba, ki v četrtem odstavku 4. člena določa, da se ukrepi za preprečevanje nastanka odpadne embalaže ter ukrepi za doseganje okoljskih ciljev glede embalaže in odpadne embalaže ter način uvajanja odgovornosti embalerja, pridobitelja blaga, proizvajalca ali pridobitelja embalaže in trgovca za zmanjševanje vplivov odpadne embalaže na okolje, podrobneje določijo v operativnem programu varstva okolja na področju ravnanja z embalažo in odpadno embalažo, ki ga v skladu z zakonom, ki ureja varstvo okolja, sprejme vlada.

Direktiva 75/442/EGS je bila razveljavljena z Direktivo 2006/12/ES, ta pa z Direktivo 2008/98/ES o odpadkih (UL L št. 312 z dne 22. 11. 2008, str. 3, z vsemi spremembami; v nadaljnjem besedilu: Direktiva 2008/98/ES), ki v petem odstavku 28. člena določa, da morajo biti načrti ravnanja z odpadki usklajeni z zahtevami za načrtovanje ravnanja z odpadki iz 14. člena Direktive 94/62/ES. Na tej podlagi je bilo z Uredbo o odpadkih (Uradni list RS, št. 103/11) določeno, da se te vsebine vključijo v program ravnanja z odpadki. Popolnoma enako je v četrtem odstavku 12. člena nove Uredbe o odpadkih (Uradni list RS, št. 37/15 in 69/15) določeno, da mora biti sestavni del programa ravnanja z odpadki tudi načrt ravnanja z odpadno embalažo.

Po izteku veljavnosti operativnega programa iz leta 2002 ni bil pripravljen nov program, niti ni bila popravljena določba 4. člena Uredbe, s katero bi bila določba glede operativnega programa usklajena z zahtevami obeh direktiv, kar se popravlja s tem predlogom. S to spremembo je povezana tudi dopolnitev 1. člena Uredbe z navedbo cilja urejanja tega področja, kot ga določa Direktiva 94/62/ES.

V druge določbe Uredbe se s tem predlogom ne posega.

V skladu s 16. členom Direktive 94/62/ES morajo države članice o osnutkih ukrepov na področju embalaže in odpadne embalaže, ki so tehnični predpis v smislu Direktive (EU) 2015/1535 Evropskega parlamenta in Sveta z dne 9. septembra 2015 o določitvi postopka za zbiranje informacij na področju tehničnih predpisov in pravil za storitve informacijske družbe (v nadaljnjem besedilu: Direktiva 2015/1535/EU), uradno obvestiti Evropsko komisijo (v nadaljnjem besedilu: Komisija). Ker ta sprememba Uredbe ni tehnični predpis v smislu Direktive 2015/1535/EU, o tem ukrepu Komisije ni treba obvestiti.

II. VSEBINSKA OBRAZLOŽITEV PREDLAGANIH REŠITEV

1. člen:

Za uskladitev z Direktivo 94/62/ES se spreminjata naslov 1. člena in prvi odstavek tega člena, in sicer z navedbo cilja urejanja področja ravnanja z embalažo in odpadno embalažo. Cilj Direktive 94/62/ES je določen v 1. členu te direktive, in sicer je treba uskladiti nacionalne predpise o embalaži in odpadni embalaži, da se po eni strani prepreči kakršen koli vpliv embalaže in odpadne embalaže na okolje vseh držav članic kot tudi tretjih držav ali da se tak vpliv zmanjša, s čimer se zagotovi visoka raven varstva okolja, ter da se po drugi strani zagotovi delovanje notranjega trga in se preprečijo trgovinske ovire pa tudi izkrivljanje in omejevanje konkurence v Skupnosti. Ta dopolnitev je med drugim potrebna za pravilno izvajanje 2. člena tega predloga.

Ker je bila Direktiva 94/62/ES nazadnje spremenjena z Direktivo (EU) 2015/720, je v skladu z nomotehničnimi smernicami ustrezno popravljen tudi sklic na to direktivo.

2. člen:

S tem členom se usklajujejo zahteve glede načrta ravnanja z embalažo in odpadno embalažo z zahtevami Direktive 2008/98/ES, Direktive 94/62/ES in Uredbe o odpadkih.

Direktiva 2008/98/ES v 28. členu določa, da države članice zagotovijo, da njihovi pristojni organi oblikujejo enega ali več načrtov ravnanja z odpadki, ki posamezno ali v kombinaciji zajemajo celotno geografsko ozemlje zadevne države članice in ki morajo biti usklajeni z zahtevami za načrtovanje ravnanja z odpadki iz 14. člena Direktive 94/62/ES.

Uredba o odpadkih določa, da Vlada Republike Slovenije kot operativni program varstva okolja v skladu z zakonom, ki ureja varstvo okolja, sprejme program ravnanja z odpadki, ki ga pripravi ministrstvo. V tem programu se na podlagi analize obstoječega stanja na področju ravnanja z odpadki določijo ukrepi, potrebni za izboljšave glede okoljsko primerne priprave za ponovno uporabo, recikliranja, predelave in odstranjevanja odpadkov za območje celotne Republike Slovenije. Sestavni del tega programa je tudi načrt ravnanja z embalažo in odpadno embalažo v skladu z Uredbo.

Glavni ukrep Direktive 94/62/ES za doseganje cilja preprečevanja nastajanja odpadne embalaže kot enega od ciljev varstva okolja iz 1. člena te direktive predstavlja določba 9. člena, ki določa bistvene zahteve, ki jih mora izpolnjevati embalaža, dana v promet. Direktiva 94/62/ES poleg tega v 14. členu določa, da države članice za uresničevanje ciljev in ukrepov iz te direktive v programe ravnanja z odpadki vključijo tudi posebno poglavje o ravnanju z embalažo in odpadno embalažo, v katerem se določijo še drugi ukrepi za preprečevanje nastajanja odpadne embalaže (poleg tistih iz 9. člena), vključno z ukrepi za spodbujanje sistemov za ponovno uporabo embalaže, ki jo je mogoče ponovno uporabiti na okolju varen način (4. in 5. člen Direktive 94/62/ES).

3. člen:

Metodologija za določitev deležev prevzemanja odpadne embalaže od izvajalcev javne službe je dopolnjena tako, da so posameznim embalažnim materialom pripisane oznake za vrsto embalaže, za katero se v skladu z Uredbo o okoljski dajatvi za onesnaževanje okolja zaradi nastajanja odpadne embalaže (Uradni list RS, št. 32/06, 65/06, 78/08 in 19/10) plačuje okoljska dajatev.

4. člen:

V prvem odstavku je določeno, da Vlada Republike Slovenije prvič določi deleže prevzemanja odpadne embalaže od izvajalcev javne službe v skladu z metodologijo iz priloge 2B za leto 2016.

Ker so družbe za ravnanje z odpadno embalažo in izvajalci javne službe, na katerih poslovanje vpliva določitev deležev prevzemanja, svoje poslovanje za leto 2015 načrtovali že konec leta 2014 in v začetku leta 2015; to je pred uveljavitvijo Uredbe o spremembah in dopolnitvah Uredbe o ravnanju z embalažo in odpadno embalažo (Uradni list RS, št. 57/15 z dne 31. 7. 2015), s katero je bila uveljavljena nova metodologija za določitev deležev prevzemanja odpadne embalaže po embalažnih materialih, je treba posebej določiti deleže prevzemanja za to koledarsko leto. Zato so v drugem odstavku ti deleži določeni po postopku, ki je bil za objavo deležev prevzemanja na spletnih straneh ministrstva, pristojnega za okolje, uporabljen v zadnjih treh letih. V skladu s tretjim odstavkom je delež prevzemanja odpadne embalaže od izvajalcev javne službe za leto 2015 za posamezno družbo izračunan na podlagi mase embalaže, za katero je ta družba zagotavljala ravnanje v prvem četrtletju leta 2015 in skupno maso embalaže, za katero so ravnanje v istem obdobju zagotavljale vse družbe za ravnanje z odpadno embalažo skupaj.

Četrti in peti odstavek urejata podatke, potrebne za določitev deležev prevzemanja odpadne embalaže od izvajalcev javne službe za leto 2015. Podatki o družbah za ravnanje z odpadno embalažo so pridobljeni iz registra varstva okolja v skladu z zakonom, ki ureja varstvo okolja, na dan 2. septembra 2015, in dostopni na spletni strani Agencije RS za okolje: <http://www.arso.gov.si/varstvo%20okolja/odpadki/podatki/> .

Podatke o masi embalaže, za katero je posamezna družba zagotavljala ravnanje v prvem četrtletju leta 2015 in skupni masi embalaže, za katero so ravnanje v istem obdobju zagotavljale vse družbe za ravnanje z odpadno embalažo, je ministrstvo pridobilo od Finančne uprave. To so podatki o masi embalaže, dane v promet v prvem četrtletju leta 2015, na dan 8. oktobra 2015, za katero je bila obračunana okoljska dajatev v skladu s predpisom, ki ureja okoljsko dajatev za onesnaževanje okolja zaradi nastajanja odpadne embalaže.

V prvem četrtletju leta 2015 je bilo dane v promet 49.519.014 kg embalaže. Po podatkih zavezancev za obračunavanje in plačevanje okoljske dajatve je bilo v tem obdobju v promet danih 48.984.094 kg embalaže, za katero so ravnanje zagotavljale družbe za ravnanje z odpadno embalažo:

|  |  |  |  |
| --- | --- | --- | --- |
|  | družba za ravnanje z  odpadno embalažo | masa embalaže za katero  družba zagotavlja ravnanje (kg) | |
| 1. | EMBAKOM d.o.o. | 1.275.446 | 48.984.094 |
| 2. | GORENJE SUROVINA d.o.o. | 4.920.977 |
| 3. | INTERSEROH d.o.o. | 5.856.098 |
| 4. | RECIKEL d.o.o. | 16.586.931 |
| 5. | SLOPAK d.o.o. | 8.186.840 |
| 6. | UNIREC d.o.o. | 12.157.802 |
| 6. | EMBAKOM d.o.o. | 1.275.446 |
|  | Masa embalaže, ki ni vključena v sistem družb | 534.920 | |
|  | SKUPAJ | 49.519.014 | |

Na podlagi teh podatkov je za posamezno družbo za ravnanje z odpadno embalažo določen delež prevzemanja odpadne embalaže od izvajalcev javne službe za leto 2015, kot to določa tretji odstavek tega člena.